Papersnake/gushiwen huggingface dataset:
道间语 其二
张埴（宋代）

蹋破鸡头要作家，豚蹄不直谓污邪。火轮杀尽人间物，输乞淮南觳𧥆车。
宿道场山寺
释智圆（宋代）

绝顶秋气清，危栏凭树杪。
仰窥清汉近，下视群峰小。
空池生夜月，风枝鸣宿鸟。
吟坐不成寐，疏钟起将晓。
绕池游慢
韩淲（宋代）

菏花好处，是红酣落照，翠蔼馀凉。绕郭从前无此乐，空浮动、山凉林篁。几度薰风晚，留望眼、立尽濠梁。谁知好事，初移画舫，特地相将。惊起双飞属玉，萦小楫冲岸，犹带生香。莫问西湖西畔□，□九里、松下侯王。且举觞寄兴，看闲人、来伴吟章。寸折柏枝，蓬分莲实，徒系柔肠。
谒金门（春雪）
韩元吉（宋代）

春尚浅。谁把玉英裁翦。尽道梅梢开未遍。卷帘花满院。

楼上酒融歌暖。楼下水平烟远。却似涌金门外见。絮飞波影乱。
松阴
李廷仪（明代）

松阴三四里，绿泼一溪幽。花与僧分种，山邀鹤共游。

但贪诗遣兴，难仗酒消愁。散步茅檐下，狂吟月满头。
点绛唇
赵长卿（宋代）

当日相逢，枕衾清夜纱窗冷。翠梅低映。汗湿香腮粉。

美满风情，结下无穷恨。凭谁问。此心难尽。说与他争信。
径山寄生子作道服三首 其一
刘子翚（宋代）

旋裁山茧作山衣，更著芒鞋白接䍦。自笑支离风貌野，纡朱纡紫不相宜。
临城驿壁见方侍御孩未题诗
钱谦益（清代）

驿吏逢迎旧赭衣，生还今日是耶非？纶竿喜值金鸡放，华表真同白鹤归。

抱蔓摘瓜馀我在，破巢完卵似君稀。循墙叹息看题句，淅淅秋风起夕扉。
冠
丁谓（宋代）

盛礼尊元服，嘉名重进贤。
穷奢讥鵔鹊，极品贵貂蝉。
就列峨章甫，瞻颜仰邃延。
谁知远游制，宠锡自高天。
再吟六诗四首拜呈 其一
孔平仲（宋代）

摩天皆劲翮，对垒尽雄诗。汉士增三杰，唐儒益二夔。

素修同德行，良会展尊彝。耻佩苏秦印，閒吟谷永诗。

郡条颁美政，邦典守新规。暗换阴阳气，平分昼夜时。

南朝馀草树，战国旧城池。弱跪霜前蟹，奇眸水底龟。

风标观画鹤，祸福中灵棋。尼父谈诸蔽，尤当谨礼仪。
齐天乐
张炎（宋代）

扁舟忽过芦花浦。闲情便随鸥去。水国吹箫，虹桥问月，西子如今何许。危栏谩抚。正独立苍茫，半空飞露。倒影虚明，洞庭波映广寒府。
鱼龙吹浪自舞。渺然凌万顷，如听风雨。夜气浮山，晴晖荡日，一色无寻秋处。惊凫自语。尚记得当时，故人来否。胜景平分，此心游太古。
寻张五回夜园作
孟浩然（唐代）

闻就庞公隐，移居近洞湖。兴来林是竹，归卧谷名愚。

挂席樵风便，开轩琴月孤。岁寒何用赏，霜落故园芜。
雨后口占简在伯二首
赵蕃（宋代）

蕉心待雨慵能展，柳叶非秋间自零。
觅句政资闲草木，荒凉于此只空庭。
酬宋使君见赠之作
张九龄（唐代）

时来不自意，宿昔谬枢衡。翊圣负明主，妨贤愧友生。

罢归犹右职，待罪尚南荆。政有留棠旧，风因继组成。

高轩问疾苦，烝庶荷仁明。衰废时所薄，只言僚故情。
恶草行
伍瑞隆（明代）

路傍恶草不满尺，叶开如拳捲如席。车马纷纷踏作泥，飘零委地无人识。

东皋先生大山麓，草也滋蔓药圃侧。早雷喧春春欲深，千英万卉生颜色。

李花能白桃花红，草亦葳甤着朱碧。市肆少年太无赖，看春不辨苍与白。

坐令此物登中堂，爱惜如珠掷不得。物固有缘兼有运，可怜非类乃邀泽。

纵使漫山未足忧，不免芳兰气萧索。圣明天子坐明光，五风十雨调阴阳。

明堂种柏不种柳，禾黍风清接大荒。一时硕辅尽娄狄，满朝彰痹称明良。

梨花九月不足瑞，矧尔恶草生路傍。青天白日照肝胆，魍魉离魅胡不藏。

慷慨操笔发欲指，烈士谁哉请上方。
羑里歌
陈孚（元代）

若有人兮羑里。玄端兮玉几。昔炮烙兮将累以死。

今閟宫兮百世纪。望糟丘兮朝歌。彼罔有悛兮柰何。

横流污兮滂沱。河有龙兮洛有龟。藐余繇兮明夷。

人弗问兮上帝临之。帝独□兮漳之渚。水曾波兮神灵雨。

已矣乎文不在兹兮使我心苦。
寓壶源僧舍三绝
吴儆（宋代）

归来闭户还高枕，窗隙微通月影斜。
风急忽惊乌鹊起，空阶蔌蔌堕松花。
闰六月，立秋後暮热，追凉郡圃二首
杨万里（宋代）

上得城来眼顿明，暮山争献数尖青。
垂杨舞罢西风叶，一叶多时独未停。
宣公
王十朋（宋代）

东门无道敢欺天，过市哀姜语可怜。和气致祥乖致异，如公自合大无年。
陶子巽惠扇以诗酬之
龚诩（明代）

昨荷缄书问起居，清风一箑意何如。报琼只有言相赠，灯火新凉好读书。
秋闺思
赵完璧（明代）

西风凄凄木叶下，凉月皎皎抱君思。思君见君一相慰，梦回不如无梦时。
袁本初
刘敞（宋代）

横刀长揖紫廷中，健者宁须属董公。郿坞然脐直假手，始知天下有英雄。
赠简上人诗
释智圆（宋代）

常人隐林泉，反为名利萦。
志士处阛阓，杳有江湖情。
有客务高洁，禅房闭重城。
闲门无俗迹，坏壁饶虫声。
卧落春砌花，吟尽霜蟾明。
道希君子知，贫任时人轻。
秉操期不渝，长保孤松贞。
句
陈善（宋代）

闻说平生辅汉卿，武夷山下啜残羹。
春洲谣
四锡（宋代）

衣鲛绡兮美人，采白苹兮水滨。
袅翠翘兮为饰，步罗袜兮生尘。
绵绵兮远道，萋萋兮芳草，
远山眉兮澹扫。
和少章喜晴
李弥逊（宋代）

日暮马行疾，峰峦过眼频。
雨阶长苦夜，晴谷似逢春。
风月起归恨，江天思故人。
机心常已尽，唯有白头新。
重九前一日领客登城即席次张以道韵
张镃（宋代）

未倒花前凿落金，登携那怕嫩寒侵。
归牛下陇争浮水，宿鸟随山不过林。
衰鬓预吹明日帽，放歌时带故园音。
菊烟桂露虽情物，须索高蟾管夜深。
杂诗 其二
李正民（宋代）

乔木丘园古，疏篱舍屋深。路随山脚转，岸近海潮侵。

樵叟欣相遇，禅房许独寻。杖藜聊纵步，乘兴欲投簪。
冬日放言二十一首
张耒（宋代）

渊明非无心，似以酒忘忧。
如以药愈疾，未佳宁免忧。
我直好饮耳，与世本悠悠。
人间有何事，奚足烦杯瓯。
雨中作
韩淲（宋代）

闵雨涧将涸，为霖流复湍。声来白浩浩，气起清漫漫。

随山问本源，踏地观狂澜。隔水城市尘，了然不相干。
答赵子（一作寄诗答赵象）
步非烟（唐代）

绿惨双蛾不自持，只缘幽恨在新诗。

郎心应似琴心怨，脉脉春情更泥谁。
明月落谁家为孟陬赋
释今沼（明代）

三五流光四望同，盈盈如玉锁深宫。初经邺下晖渠沼，乍落淮深眠桂丛。

隐树胧华珠箔暗，过花移影玉楼空。多时死育何须问，顾兔应生在股中。
用清秋鹤发翁韵赋小书招洁堂
马廷鸾（宋代）

火中寒暑退，造物其犹醵。
老身不茧蚕，清夜独警鹤。
清平乐 春仲
葛宜（清代）

莺啼朝雨。画阁人初起。帘外桃花娇欲语。正及清明时矣。

含愁静掩金闺。开奁独整罗衣。漫举珊瑚翠袖，临风好待君归。
岁暮入江郎山访周山人
郑善夫（明代）

江郎三峰开画屏，上有朗朗处士星。修渊将到壶丘子，愤世却士南华经。

松间相信鹤一只，洞口长生芝数茎。钓渭耕岩不违志，乘桴余亦下沧溟。
送游几叟衡山尉
赵汝腾（宋代）

西风催仕轫，比部得英曹。
泽物官无小，观山岳最高。
须知戴星出，慎勿厌尘劳。
彩棒有余暇，何妨诵楚骚。
慧严永长老赞
李之仪（宋代）

我昔同登法云地，道场不异耆闇山。指出后身自在通，当日曾闻新受记。

秀眉明目坏色衣，谁其写成比丘相。只这便是紫金容，在在处处咸恭敬。
富池祠
李流谦（宋代）

萧何识信在逡巡，此事从来妙若神。
不是将军难着眼，正应黄祖是凡人。
同孝叔游萧洒亭
张伯玉（宋代）

昔日贤侯多兴咏，为邻萧洒复潺湲。
一桥飞处横牛渚，二水泉来见浙源。
雨涨瀑泉添岳面，晚晴春草带潮痕。
好风新月相留意，只恐张纲拥使轩。
丽江雪山
程本立（明代）

玉龙峰高九千仞，日色晦明云气寒。何当赤脚踏冰雪，更有红颜生羽翰。

石洞僧来昼骑虎，瑶台仙去夜乘鸾。山灵于我岂无意，一路天花落锦鞍。
谒浮山禹庙次昌黎石鼓韵作歌
李必恒（清代）

粤若稽古帝舜世，光华复旦《卿云歌》。滔天独恣河伯怒，帝曰四岳咨如何。

九载隳绩羽山殛，黄熊碧血膏霜戈。惟鲧有子子曰禹，负罪饮泣争濯磨。

行山表木敷五土，大地棋置如星罗。首疏济漯定冀域，导南条水先岷峨。

舟车绎络纷水陆，撬檋杂沓周陵阿。支祁夜锁缚奇相，百灵炯炯谁敢诃。

九河既道九原涤，支分派析无舛讹。浊水绿字著神怪，穴中金简书蚪蝌。

鼎涂百物御魍魉，驱使蛟鳄驯鼋鼍。蠙珠璆琳贡银镂，铅松筱簜浮青柯。

土功荒度错昏昼，踆乌八载同掷梭。东渐西被朔南暨，手胼足胝难委蛇。

呱呱门内弗暇子，涂山洒泣同湘娥。玄圭载锡干厥蛊，黄龙呈端江之沱。

烝民乃粒玉帛会，万国辐辏车书和。厥田惟上中下错，总铚秸粟开输科。

淮海惟扬古泽国，昏垫实维东南多。旧传浮山此作镇，崱屴赑屃神鳌驼。

或云一拳实中系，其下滚滚洪涛过。或云娲皇炼馀石，巨灵斧劈同切磋。

又云蛟龙性险怪，制以镔铁沉诸波。顶露一丈其色黑，平砥如掌无偏颇。

由来神物历年久，溯源那复知其他。楚俗纷纷竞淫祀，蛇神牛鬼争媕婀。

数掾冷落傍阛阓，空馀盛迹谁摩挲。我来再拜瞻黻冕，俯仰四瞩生悲哦。

环廊风吹舞鸭脚，丽牲有石谁刑鹅。山根斑驳苔藓蚀，清泉朝汲唯禅那。

吁嗟下土抱微尚，利济无术心某轲。负薪沉璧戴君相，会见注海行江河。

缅思禹功缵明德，分阴用惜毋蹉跎。
戏咏暖足瓶二首
黄庭坚（宋代）

脚婆原不食，缠裹一衲足。
天日更倾泻，颒面有余燠。
点绛唇
向滈（宋代）

屈指新冬，肃霜天气重阳后。授衣时候。兰菊香盈袖。此日生申，维岳钟神秀。倾名酎。篆添金兽。共祝如椿寿。
偶成
吴锡畴（宋代）

酿蜜山蜂初割户，衔泥梁燕已成家。
春愁漠漠连芳草，閒过东园数落花。
登高望洛城作
韦应物（唐代）

高台造云端，遐瞰周四垠。雄都定鼎地，势据万国尊。

河岳出云定，土圭酌乾坤。舟通南越贡，城背北邙原。

帝宅夹清洛，丹霞捧朝暾。葱茏瑶台榭，窈窕双阙门。

十载构屯难，兵戈若云屯。膏腴满榛芜，比屋空毁垣。

圣主乃东眷，俾贤拯元元。熙熙居守化，泛泛太府恩。

至损当受益，苦寒必生温。平明四城开，稍见市井喧。

坐感理乱迹，永怀经济言。吾生自不达，空鸟何翩翻。

天高水流远，日晏城郭昏。裴回讫旦夕，聊用写忧烦。
华盛顿
林耀亭（清代）

手斫樱桃气已遒，共和独创十三州。古今王霸知多少，革命推君第一流。
送朱有枚之金陵
德元（清代）

玉勒萧萧践绿芜，王孙游骑出姑苏。黯然欲别看长剑，行矣当姑击唾壶。

禅室自开欢喜地，画船争渡莫愁湖。江南处处花如绮，一路春风听鹧鸪。
次惠老见诒
章甫（宋代）

别去忽三纪，余生能几年。
相看双眼碧，且喜一灯传。
禅病君无恼，诗狂我欲仙。
剧谈成绝倒，还似蜜中边。
题金龟山如画轩四首
潘朝英（宋代）

倦客登临力已疲，高僧故索小窗诗。
江山最好君知否，春去秋来烟雨时。
寄满子权
王令（宋代）

子权今谓何，又不治简书。
子素赐我多，岂以此遂疏。
予亦如常时，病与贫相俱。
冉冉草没阶，客脚不踏庐。
贵者事名位，崖岸夸异殊。
贤者纵肯来，顾我欲取无。
惟余龊龊徒，吾亦羞与居。
潭潭一室空，编帙环三隅。
暴阳不忧偿，偷饱幸未诛，
且可延朝昏，忧思老顽愚。
独有思子怀，涕下时喑鸣。
送曹提干归永嘉兼寄陈君举舍人
项安世（宋代）

问讯东嘉老紫薇，年来多病世人知。
坐亲红炭犹觞客，日饭黄芽未废诗。
左氏释经工定了，周官著论梦应衰。
西清眷眷君王意，欲唤申公草汉仪。
读法华五首 其三
释德洪（宋代）

塔解听经无两耳，佛称全体有分身。宝书读罢惊清昼，叶叶花花总是春。
豫章十咏 其四 苏圃春蔬
胡俨（明代）

湖上苏公圃，青青春雨余。何须抱瓮灌，自可带经锄。

独客生涯足，故人音问疏。如何松径里，今日有来车。
挽黎致政
文天祥（宋代）

楚峰天地阔，四世百年家。
鹤发垂袍叶，龙孙上榜花。
诗书新雨露，松柏老烟霞。
白马苍山路，斯人忽已遐。
出妓金陵子呈卢六四首 其三
李白（唐代）

东道烟霞主，西江诗酒筵。相逢不觉醉，日堕历阳川。
鹅湖叶琢斋馆于沈兰谷处离余馆不数里时值大水泛滥不能互相过从倩沈君来馆索诗以答之四首 其四
安超（清代）

故人过我破离愁，无限相思一笔勾。还与鲁连为绍介，教巴人写刺相投。
灵山寺
喻良能（宋代）

松竹声中寺，山深人迹稀。
石从林背出，云向屋头飞。
野鹿寒仍聚，栖禽暮自归。
怪来襟袖冷，浓翠湿征衣。
题西村真琴博士所写满蒙草类虫类二卷 其一
郑孝胥（清代）

古有《南方草木状》，谁从北地考芳芜。西村博物应难及，何异亲披《尔雅》图。
飞乌道中
李流谦（宋代）

朝发江亭暮山驿，面颜尘埃手鼋拆。
弟兄相逐两浮萍，一盏村醪慰愁寂。
高堂老人念儿寒，儿念老人不得眠。
殷勤祝付送书雁，为传片字报平安。
客梦
周紫芝（宋代）

客梦长千里，官居已岁馀。却愁花蕊动，转益鬓毛疏。

山气朝朝雨，江苞月月鱼。匡庐早归去，稚子可篮舆。
欧阳伯和仲纯挽词二首
苏辙（宋代）

之人虽蚤病，对客每清言。
不信疾为累，要称学有原。
籧篨视名器，果蓏指乾坤。
长短何须问，传家已抱孙。
仲氏气无前，为文思涌泉。
飘然落笔地，时出疾邪篇。
杶干要经雪，骅骝行著鞭。
凄凉悲故客，不及见华颠。
八月二十日种竹八本
周紫芝（宋代）

东冈新种八龙孙，北岭清阴肯见分。留取一林听夜雨，莫教千亩僣封君。
闵荒诗
元结（唐代）

炀皇嗣君位，隋德滋昏幽。日作及身祸，以为长世谋。

居常耻前及，不思天子游。意欲出明堂，便登浮海舟。

令行山川改，功与玄造侔。河淮可支合，峰gH生回沟。

封陨下泽中，作山防逸流。船舲状龙鹢，若负宫阙浮。

荒娱未央极，始到沧海头。忽见海门山，思作望海楼。

不知新都城，已为征战丘。当时有遗歌，歌曲太冤愁。

四海非天狱，何为非天囚。天囚正凶忍，为我万姓雠。

人将引天钐，人将持天锼。所欲充其心，相与绝悲忧。

自得隋人歌，每为隋君羞。欲歌当阳春，似觉天下秋。

更歌曲未终，如有怨气浮。奈何昏及心，不觉此怨尤。

遂令一夫唱，四海欣提矛。吾闻古贤君，其道常静柔。

慈惠恐不足，端和忘所求。嗟嗟有隋氏，惛惛谁与俦。
复陈勾溪
许相卿（明代）

此地重来已十年，林庐水槛故依然。过门不是忘相见，刚有东风送客船。
春夜喜山人送梅
尤澹仙（清代）

寒林漠漠春无影，款扉有客来铜井。折得梅花远寄将，一枝犹带溪云冷。

我亦罗浮谪下仙，相逢此夕岂徒然。狂呼明月伴我饮，世人那识三婵娟。
水调歌头·屋下疏流水
赵鼎（宋代）

屋下疏流水，屋上列青山。先生跨鹤何处，窈窕白云间。采药当年三径，只有长松绿竹，霜吹晚萧然。举酒高台上，仿佛揖群仙。

转银汉，飞宝鉴，溢清寒。金波万顷不动，人在玉壶宽。我唱君须起舞，要把嫦娥留住，相送一杯残。醉矣拂衣去，一笑渺人寰。
游峨杂咏 其一
白约（宋代）

祥光非实相，灵异只虚誇。岩静长留雪，山寒故放花。

云川千万里，灯火两三家。荷筱人何处，悠悠步落霞。
念奴娇 其二十二 庚申长安闰中秋，次陈其年韵
梁清标（清代）

秋光无尽，把冰轮、重碾影摇珠阙。何幸婵娟频会面，不待明年阙节。

桂子还飘，霓裳更舞，砌满长天雪。蟾蜍如旧，琼楼铃索同掣。

最爱清漏初沉，玉绳低转，肯使樽空设。屈指平生能几遇，添得数茎霜发。

家国牵愁，岁华偷换，欲向南鸿说。故园今夕，东篱曾否花发。
清水道中
宋琬（清代）

陇阪高无极，清秋望更赊。石林千叠水，板屋几人家。

古驿羊酥饭，空山燕麦花。停骖问耆旧，井税说频加。
奉别运判刘公侍御十四丈
度正（宋代）

汉庭诸老尽忠良，何事台头独抗章。
万里还家心似水，三年忧国鬓成霜。
盛时好去金毛鼠，明主应思铁面廊。
圣世工夫须著力，心中一点要明光。
再赓佳什已致牵羊之请又辱不鄙垂教盖不巫困
李流谦（宋代）

鳞鳞新绿涨篙竿，飞雁声中岁已阑。
梅蕊尚能供冷淡，酒杯那复问甜酸。
徵招不入幽人梦，节物空惊壮士肝。
趁取芳菲行乐去，丽词妍唱暖春寒。
岁暮书事十二首
张耒（宋代）

原庙依冈起，传闻世祖营。
南阳无雊雉，熊耳合投兵。
霜日蓬原路，天风柏殿声。
山川英气在，不负昔闻名。
十一日招城东小集示观早春掩关之作次韵
侯云松（清代）

才可冲泥即见寻，山窗清话又更深。攒眉到处曾逃社，把臂当更已入林。

竹马骑来谁骏跛，纸鸢飞去各升沈。惟应头白仍相对，三十余年共此心。
慕容簿送题宝峰石刻并中秋词以诗谢之
舒邦佐（宋代）

步屧寻僧到日西，乱山深处见新碑。
却惊天上披风手，亦卷波澜入小诗。
点绛唇
张抡（宋代）

浮世如何，问花何事花无语。夜来风雨。已送韶华暮。

念此堪惊，得失休思虑。从今去。醉乡深处。莫管流年度。
颂古六十二首 其十八
释清远（宋代）

问答分明是切磋，几人于此见詨讹。少年俱决龙蛇阵，潦倒同吟稚子歌。
将归作 其一
陈起书（清代）

久雨喜骤晴，久客喜骤归。登舟已如家，恍惚见庭帏。

遥指来时已，疑是又疑非。千里始一程，一夕千万悲。

来时行苦速，归日行苦迟。天心与人意，每每相参差。

距家已百里，易舟始能至。来时此舟小，重认别时泪。

犹恐载我出，夜半心惊悸。道逢往来人，乡音喜渐似。
眼儿媚 旅情
曹溶（明代）

衣锦军中恨如麻，美酒近难赊。春衫湿透，唐家司马，不为琵琶。

抱琴却到谁行宿，山影绿窗纱。夜长天倦，数声檐铁，瘦尽梅花。
挽故丈母莱国夫人沈氏三首 其三
许及之（宋代）

爱女终身托，婴儿半路遗。讣音非不达，忧思恐难支。

已及黄泉见，应怜白首期。爱恩均罔极，泪尽挽歌词。
上丞相寿
戴栩（宋代）

后汉今周喜再昌，无人金阙议边兵。
二仪清浊还高下，万国笙歌醉太平。
示无外
王安石（宋代）

支颐横口语，椎髻曲肱眠。
莫问谁宾主，安知汝辈年。
邻鸡生午寂，幽草弄秋妍。
却忆东窗簟，蛮藤故宛然。
村居秋怀即事 其一
刘逢源（明代）

空山寂寞野人家，巷古溪深静不哗。屋角老槐飞败叶，庭中寒蔓引秋瓜。

霏微菊畔茶烟冷，宛转桥头竹径斜。晚有邻翁鸡黍约，一尊溪上醉秋霞。
句 其九
王安国（宋代）

方竹同吾操，端然直物间。
游灵泉次性老韵
王灼（宋代）

盏里浊醪无宿酿，瓶中脱粟有孤炊。
忍贫不彻来投佛，坐听松风无限时。
清暑殿效柏梁体
萧衍（南北朝）

居中负扆寄缨绂，言惭辐凑政无术。至德无垠愧违弼，燮赞京河岂微物。

窃侍两宫惭枢密，清通简要臣岂汩。出入帷扆滥荣秩，复道龙楼歌楙实。

空班独坐惭羊质，嗣以书记臣敢匹。谬参和鼎讲画一，鼎味参和臣多匮。
前汉门。僭号公孙述
周昙（唐代）

剑蜀金汤孰敢争，子阳才业匪雄英。

方知在德不在险，危栈何曾阻汉兵。
出市得鳜鱼成六言
郑清之（宋代）

长铗归来有鱼，状似松江之鲈。
为向东坡伟语，醉卧黄公酒垆。
永明禅师房
韩偓（唐代）

景色方妍媚，寻真出近郊。宝香炉上爇，金磬佛前敲。

蔓草棱山径，晴云拂树梢。支公禅寂处，时有鹤来巢。
陈安止迁居三首 其一
郭祥正（宋代）

陈子勇于退，退无十椽屋。邻家颇好事，借宅并山隩。

堂庑稍宽静，垣墙亦新筑。春渠涨朝雨，涓涓漱寒玉。

呼童种瓜果，教仆洗松竹。身虽在城郭，志实寓溪谷。

诵持方广经，一餐止蔬粟。所喜远膻腥，佛事要清肃。

弗学陶长官，持杯媚秋菊。弗学屈大夫，含悲葬鱼腹。

唯慕金粟老，不二常具足。若许浪士游，时时跨黄犊。
自述二首
文天祥（宋代）

江南啼血送残春，漂泊风沙万里身。
汉末固应多死士，周馀乃里一遗民。
乍看须少疑非我，只要心存尚是人。
坐拥牢愁书眼倦，土床伸脚任吾真。
过重安江
史胜书（清代）

冻云黯黯雨疏疏，黄叶声中策蹇驴。记得前年风雪里，一江寒碧卖鲦鱼。
蓦山溪
晁端礼（宋代）

广寒宫殿，千里同云晓。飞雪满空来，翦云英、群仙齐到。乱飘僧舍，密处洒歌楼，闲日少。风光好。且共宾朋笑。

华堂深处，满满觥船掉。梅蕊拆来看，已偷得、春风些小。绮罗香暖，不怕卷珠帘，沈醉了。樽前倒。红袖休来叫。
满江红 其一 庆云刘氏妇回生纪事，代星谋
吴重憙（清代）

谁酿跳梁，使弱息、都罹浩劫。早已分、死人香里，长埋枯骨。

白刃已开儿女泪，红闺溅尽英雄血。痛女贞、一木本难支，甘摧折。

云屯马，奔如沸。雷轰炮，声如接。是谁向、黄沙白草，返魂偏爇。

烽火无情珉玉险，干戈有缝菤葹活。把团圞、八口抵馨香，同垂节。
登吴升平亭
释洪偃（南北朝）

萧萧物候晚，肃肃天望清。旅人聊策杖，登高荡客情。

川原多旧迹，墟里或新名。宿烟浮始旦，朝日照初晴。

独游乏徒侣，徐步寡逢迎。信矣非吾托，赏心何易并。
饮国开有开紫芝园 其一
何吾驺（明代）

幽踪野径旧时游，洞口云深变暮秋。把臂不知天上下，一谈千古惘生愁。
小重山
王安中（宋代）

椽烛乘珠清漏长。醉痕衫袖湿，有余香。红牙双捧旋排行。将歌处，相向更催妆。

明月映东墙。海棠花径密，迸流光。迟留春笋缓催汤，兰堂静，人已候虚廊。
瑞龙吟 李迎侍儿扫镜于吴门
严绳孙（清代）

吴趋里。谁在小小门庭，溶溶烟水。柔枝乍结春愁，盈盈才道，涂妆绾髻。

情难拟。不比旧家桃叶，绿阴深矣。檀郎近约相迎，雀钗新黛，玉符空翠。

休问石城艇子，更堪肠断，竹西歌吹。唯有泰娘桥边，离梦犹繫。

汉皋佩冷，别是伤心地。待携向、兰缸背底。菱花偷展，谁照郎心切，探春试问春来未。

蜂子怜新蕊。香破也、报来幽窗病起。吟笺赋笔，待伊次第。
思蜀
陆游（宋代）

二十年前客锦城，酒徙诗社尽豪英。
才名吏部倾朝野，意气成州共死生。
废苑探梅常共醉，遗祠访柏亦俱行。
即今病卧寒灯里，欲话当时涕已倾。
蜀倅杨瑜邀罨画池
赵抃（宋代）

占胜芳菲地，标名罨画池。水光菱在鉴，岸色锦舒帷。

风碎花千动，烟团柳四垂。巧才吟不尽，精笔写徒为。

照影摇歌榭，分香上酒卮。主人邀客赏，和气与春期。
村居书事
陆游（宋代）

文辞苦思徒妨睡，官职虚名不疗饥。
垂老始知安乐法，纸鸢竹马伴儿嬉。
赋水仙花
朱熹（宋代）

隆冬凋百卉，江梅历孤芳。
如何蓬艾底，亦有春风香。
纷敷翠羽帔，温艳白玉相。
黄冠表独立，淡然水仙装。
弱植晚兰荪，高标摧冰霜。
湘君谢遗褋，汉水羞捐珰。
嗟彼世俗人，欲火焚衷肠。
徒知慕佳冶，讵识怀贞刚？
凄凉柏舟誓，恻怆终风章。
卓哉有遗烈，千载不可忘。
又登碧云亭感怀三十首 其二十五
吴芾（宋代）

晚上危亭望石城，楚君曾向此间兴。城池芜没人何在，只有空山几个僧。
宫词 其二
赵佶（宋代）

三省居常有进呈，早临崇政接群英。太官赐食移清漏，门外将交五马声。
澹堪杂诗 其一
成多禄（清代）

吾家墙之东，云水一庐小。菜圃杂菊畦，种得花多少。

新柳垂万丝，好音坐幽鸟。别院寄妻孥，人事一无扰。

牙签三万轴，枕馈忘昏晓。遥想云中君，吾意方缥缈。
李寿翁侍郎挽词
韩元吉（宋代）

同解铨衡并把麾，五年相望楚江湄。
邻墙会面尝谈易，吏选偷閒更说诗。
北客遭逢人共叹，南州流转事难知。
投簪自有江湖志，云白天青泪满颐。
题子登感怀示弟诗后并为其尊人澹隐隐君寿二首 其二
陈恭尹（清代）

连珠五曜映高旻，偕隐谁人得似君。乌反旧巢元足养，凤翔千仞更能文。
漳南王园乐全亭席上呈同游诸君坐客刘公曰有水一池有竹千竿可以赋诗浪士勇起索笔即其言缀成长调文不加点
郭祥正（宋代）

乐全有水一池，有竹千竿。池通两潮信，密竹四时寒。

引子黄鹂弄语，探鱼碧鸟忘还。复有佳宾命酌，水晶交错觥船。

空中闻玉箫，王母想乘鸾。问君不醉当何适，百岁忧愁今夕欢。

嫦娥痴姑理冰盘，绛龙蜡泪痴不乾。孰知大海腾波澜，自有人世藏仙源。

刘公八十精神全，留子造古风义全。蔡阮名家文学全，王氏世医阴骘全。

兀兀浪士天机全，乐全乎，且饮酒，独醒怀沙亦何有。
云峰寺诗
刘子澄（宋代）

治水神书在此祁，溪名犹似念胼胝。当时民垫赖谁力，今日地平惟佛祠。

泉出玉床疏作乳，火生丹窖结成芝。云峰自有樵人径，岣嵝寻碑误退之。
句
湛执中（宋代）

人在蓬壶颓白玉，地连兜率布黄金。
言法华赞
释法薰（宋代）

脚踏木履，手指虚空。
法华三昧，舌本玲珑。
连书十三，如虫蚀木。
引得一类邪徒，至今胡卜乱卜。
公择鄂守学士三堂请雨
郭祥正（宋代）

庙门斜开压江浦，红裳小巫未击鼓。太守焚香令致词，愿驾苍龙作霖雨。

三神鼎峙名谓何，子胥范蠡马伏波。图经莫载碑字灭，忠魂血食应不讹。

朝廷日夜传新令，辅弼贤良元首圣。阴阳调燮神相之，忍使斯民饥以病。
石华表
徐宗斗（宋代）

仙人窀穸古，山寂自崔嵬。
一柱华天表，千年壮壑隈。
春深青薜荔，雨足绿苍苔。
世远空遗迹，令威何日回。
砌下老梅
释智圆（宋代）

傍砌根全露，凝烟竹斗遮。
腊深空冒雪，春老始开花。
止渴功应少，少羹味亦嘉。
行人怜怪状，上汉采为槎。
效赵学士体成口号十章献开府太师
司马光（宋代）

矮帽长条紫縠衫，朱门深静似重岩。
莫言永日浑无事，种药移花一一监。
和颜长官百咏·客路
朱继芳（宋代）

儿女伤悲土不为，健行童仆远相依。
春风日日生芳草，未必啼鹃怨不归。
杂诗
宝廷（清代）

无名何必求，有名何必避。有名与无名，皆我身外事。

天地生我身，与众原无二。悠悠流俗中，何劳自矜异。

今朝有酒钱，正可谋一醉。醉后欲题诗，迷离不成字。
过邓城县作
吴融（唐代）

不用登临足感伤，古来今往尽茫茫。未知尧桀谁臧否，

可便彭殇有短长。楚垒万重多故事，汉波千叠更残阳。

到头一切皆身外，只觉关身是醉乡。
与东吴生相遇
韦庄（唐代）

十年身事各如萍，白首相逢泪满缨。
老去不知花有态，乱来唯觉酒多情。
贫疑陋巷春偏少，贵想豪家月最明。
且对一尊开口笑，未衰应见泰阶平。
次韵大年侄见赠古诗二首 其一
张扩（宋代）

人生几何时，心地要平旷。不须意外求，辛苦寻蒟酱。

此郎有高处，智出百夫上。禅窗接软语，眉宇春盎盎。

诗坛久失律，斋戒欲谋将。谁专笔阵功，定起太公望。
南歌子（陆义斋燕喜亭）
张炎（宋代）

窗密春声聚，花多水影重。只留一路过东风。围得生香不断、锦熏笼。

月地连金屋，云楼瞰翠蓬。惺忪笑语隔帘栊。知是谁调鹦鹉、柳阴中。
美人对镜歌
许玠（宋代）

天上在雄鸡啼一声，人间万鸡相应鸣。
美人红酣尚未醒，锁掣金匙鹦鹉惊。
鹦鹉从来巧言语，声聒锦帏残梦起。
猛揎罗袖窝绿云，步逼妆台趁梳洗。
玉奁脱覆光烁人，洞房环曲惊晓春。
不是清空月飞入，如何中有姮娥身。
轩辕百练今湮灭，扬州青铜却奇绝。
人非照镜镜照人，镜亦分明为人说。
媸妍一镜固两般，狐妇怀奸心胆寒。
闺中少女庄丽，眉颊不妨终日看。
寄陈芸居
俞桂（宋代）

生长京华地，衣冠东晋人。
书中尘不到，笔下句通神。
江海知名日，池塘几梦春。
精神长似旧，芸藁愈清新。
夜坐
章志宗（明代）

窗间独坐意翛翛，一盏寒灯伴寂寥。风是故人能自至，月为佳客不须邀。

金瓯泛酒飘春雾，石鼎烹茶响夜潮。千卷蕊珠閒诵罢，纷纷鸾鹤下青霄。
禅人并化主写真求赞
释正觉（宋代）

皴皮似鸡，疏齿如鲵。
诸缘坐断，一句全提。
夜月圆明兮珊瑚海阔，晚云破碎兮玳瑁天低。
香云寺
陈造（宋代）

山月明空隙，庭柯下槁乾。
沈沈僧夜静，漠漠雁天寒。
梦境愁偏隔，诗情老易阑。
未容辞水厄，聊复踞蒲团。
玉团儿·晓来一阵金风劣
张鎡（宋代）

晓来一阵金风劣。把阆海、檀霞细屑。依就花儿，深藏叶底，不教人折。初开数朵谁知得。却又是、金风漏泄。吹起清芬，露成香露，月成香月。
八玺
苏辙（宋代）

秦人一玺十五城，百二十城当八玺。元日临轩组绶新，君臣相八无穷喜。

九鼎峥嵘夏禹馀，八玺错落古所无。古人鄙陋今人笑，父老不惯空惊呼。
秋后得雨
姜特立（宋代）

亢夏草木死，旱火炽如焚。
秋深得雨凉，万物生精神。
庭蕉抽绿书。野草秀芳茵。
风露洗芙蓉，艳质照商旻。
我亦病体苏，楚楚整冠巾。
乘时一尊酒，岂曰非良辰。
偈六十三首
释道宁（宋代）

浩浩尘中，善能垂手。
悲智冥符，古今希有。
深入总持门，气宇冲斗牛。
目连鶖子，攒眉妙德，
空生缄口。一句无私，
扫际窠臼。
【中吕】满庭芳_春情传杯弄
张可久（元代）

春情
传杯弄斝，家家浪酒，处处闲茶。是非多不管傍人口，算得闲情杂。锦胡洞雕鞍诈马，玉娉婷妖月娆花。朱帘下，香销宝鸭，按舞听琵琶。
黄岩西楼
风清霁宇，霞舒烂锦，云隐浮图。千岩黄叶秋无路，凉怯诗臞。玄鹤去空遗倦羽，白龙眠懒吐明珠。西山暮，凭阑吊古，无雁可传书。
东嘉林熙齐小隐
城南旧隐，苍苔晕雨，乔木屯云。生平喜有林泉分，不染红尘。清浅水梅花又春，碧远楼山色于人。成嘉石高，□房睡稳，斜月照琴槽。
歌者素娟
铅华尽洗，南州琼树，姑射冰肌。樱桃樊氏名相类，白也无敌。粉蝶妒寒梅破蕊，玉蟾惊秋月扬辉。绝纤翳，巧笑清兮，无地着明妃。
次韵雪竹
金丝柳枝，冰罗帕子，玉靶刀儿。赠行人道不出别离字，泪洗燕脂。俏苏卿你休来左使，病文园敢不为相思？有一件关心事，花笺半纸，血写就断肠诗。
即是
空林暮景，疏梅瘦影，老树秋声。倚阑干千古南楼兴，斗转参横。命仙客联诗赋鼎，试佳人按曲吹笙。无心听，寒江月明，鼓瑟怨湘灵。
开玄道院即事
松风洗耳，冰泉翠茗，玉洞琼芝。岩栖曾约回仙至，字掩藤枝。赋西月亭中小词，想南风殿上联诗。玄门事，虚皇密旨，呜剑佩上京师。
云林隐居
云林隐居，新诗缀玉，小篆垂珠。画图得见箫协律，文尚欧苏。辨汲冢数十车简书，笑齐奴三四尺珊瑚。修闲处，清风泰宇，秋月浸冰壶。
春情
檐前小打，楼心蹴踘，窗下琵琶。狂轻不管邻口骂，浪酒闲茶。涂醉墨春笺柳芽，弄轻鞭骏马桃花。有多少知心话，玉纤紧把，行到那人家。
贺何印尼之官迎养
邓务忠（明代）

南宫起草旧称贤，伦镜新披喜共传。韦氏一经来岭峤，伯鸾偕共出旴川。

贪趋子舍云同远，笑捧仙花露更妍。想见瑞光迎彩鹢，寿星还逐使星悬。
过宜兴舟中见霅川诸山
李曾伯（宋代）

八年不见此山青，一见殊增老眼明。
鬓发已从霜露改，翠屏只眼水天横。
纤尘不染皆秋色，久间相於若世情。
朝爽夕佳常领略，去来争似钓舟轻。
夜宴即席作
陆游（宋代）

宣华辇路牧牛羊，摩诃龙池草茫茫。
宫殿犁尽余缭墙，南风远吹禾黍香。
草间白骨横秋霜，何由唤起釂一觞？痴人走死声利场，我独感此惜流光。
苹花开时风榭凉，美人缥缈如鸾翔。
尧年舜日乐未央，非子之故为谁狂？
答余洪范二首
黄庭坚（宋代）

悬磬斋厨数米炊，贫中气味更相思。
可无昨日黄花酒，又是春风柳絮时。
紫宸殿拜表贺雪二首 其一
杨万里（宋代）

怪来腊日起春风，一夜琼花发禁中。大地山河银色界，九重楼观水精宫。

紫宸廊迥寒无价，文石庭乾扫不融。又喜来年书大有，谁知圣主是天公。
云居还值旱怀旧游寄杨文仲二首
王阮（宋代）

四野尽龟兆，一天常火云。
夜凉清似水，昼旱气如焚。
龙懒渐无用，天高寂不闻。
我无田可虑，只虑众纷纷。
送李果州
刘宰（宋代）

萧然瘦鹤姿，不受世俗尘。
吾衰久矣夫，眼明见斯人。
游惠山
曹勋（宋代）

旧约溪山拄瘦筇，踏云渐听短长钟。
山腰古佛閟金殿，石眼细泉喷玉龙。
欲濯泠泠终日水，且临楚楚一庭松。
知公弭节期游胜，看取诗来阮仲容。
琐窗寒（怀旧寄林七膳部）
张辑（宋代）

露漏沈沈，洞房灯悄，鹊翻庭树。夜凉如水，人倚玉箫何处。澹纵夜、疏星断河，点衣黄叶飞四五。向此时感旧，非关宋玉，悲秋情绪。

追念章台路。共缓辔芳尘，妒花惹絮。旧游梦寐，总付相思新句。想风流还在匆匆，暗惊鬓底霜几缕。凭危栏、立尽归鸿，脆角凝清曙。
冬景十绝 其七 书舍寒灯
叶颙（元代）

青灯黄卷伴更长，花落银缸午夜香。异日长檠珠翠里，苦心寒燄莫相忘。
过弋阳
赵师秀（宋代）

三月三番过弋阳，吾生辛苦莫思量。
磨圆滩石几年浪，丹尽江枫昨夜霜。
已算中途当度腊，更怜抵舍未为乡。
高眠旧有山中约，只欠青骡道十方。
归鸟
陶潜（魏晋）

翼翼归鸟，晨去于林。远之八表，近憩云岑。和风不洽，翻翮求心。

顾俦相鸣，景庇清阴。翼翼归鸟，载翔载飞。虽不怀游，见林情依。

遇云颉颃，相鸣而归。遐路诚悠，性爱无遗。翼翼归鸟，驯林徘徊。

岂思天路，欣及旧栖。虽无昔侣，众声每谐。日夕气清，悠然其怀。

翼翼归鸟，戢羽寒条。游不旷林，宿则森标。晨风清兴，好音时交。

矰缴奚施，已卷安劳？
(二十换头)【双调】新水令
关汉卿（元代）

玉骢丝鞚金鞍革占，系垂杨小庭深院。明媚景，艳阳天。急管繁弦，东楼上恣欢宴。
【庆东原】或向幽窗下，或向曲槛前，春纤相对摇纨扇。闲凭着玉肩，双歌《采莲》，斗抚冰弦。遂却少年心，称了于飞愿。
【早乡词】九秋天，三径边，绽黄花遍撒金钱。露春纤把花笑捻，捧金杯酒频劝，畅好是风流如五柳庄前。
【挂打沽】浅浅江梅驿使传，乱剪碎鹅毛片。旋剖湿橙列着玳筵，玉液着金瓶旋。酒晕红，新妆面，人道是穷冬，我道是虚言。
【石竹子】夜夜嬉游赛上元，朝朝宴乐赏禁烟。密爱幽欢不能恋，无奈被名缰利锁牵。
【山石榴】阻鸾凰，分莺燕，马头咫尺天涯远，易去难相见。
【幺】心间愁万千，不能言。当时月枕歌眷恋，到如今翻作《阳关》怨。
【醉也摩挲】真个索去也么天，真个索去也么天！再要团圆，动是经年，思量杀俺也么天！
【相公爱】晚宿在孤村闷怎生眠，伴人离愁月当轩。月圆，人几时圆？不似他南楼上斗婵娟。
【胡十八】天配合俏姻眷，分拆开并头莲。思量席上与樽前，天生的自然，那些儿体面。也是俺心上有，常常的梦中见。
【一锭银】心友每相邀列着管弦，却子待欢解动凄然。十分酒十分悲怨，却不道怎生般消遣。
【阿那忽】酒劝到根前，只办的推延。桃花去年人面，偏怎生冷落了今年。
【不拜门】酒入愁肠闷怎生言，疏竹萧萧西风战。如今，如年似长夜天，正是恰黄昏庭院。
【金盏子】咱无缘，风流十全。尽可怜，芙蓉面。腕松着金钏，鬓贴着翠钿，脸朵着秋莲。眼去眉来相思恋，春山摇，秋波转。
【大拜门】玉兔鹘牌悬，怀揣着帝宣，称了俺男儿深愿。忙加玉鞭，急催骏马宛，恨不圣到俺那佳人家门前。
【也不罗】只听得乐声喧，列着华筵，聚集诸亲眷。首先一盏拦门劝，走马身劳倦。
【喜人心】人丛里遥见，半遮着罗扇，可喜的风流业冤，两叶眉儿未展。百般的陪告，一创的求和，只管里熬煎。他越将个庞儿变，咱百般的难分辨。
【风流体】胡猜咱，胡猜咱居帝辇，和别人、和别人相留恋。上放着、上放着赐福天，你不知、你不知神明见。
【忽都白】我半载来孤眠，信口胡言，枉了把我冤也么冤。打听的真实，有人曾见，母亲根前，恁儿情愿，一任当刑宪，死而心无怨。
【唐兀歹】不付能告求的绣帏里头眠，痛惜轻怜。斩眼不觉得绿窗儿外月明却又早转，畅好是疾明也么天！
【尾】腰肢困摆垂杨软，舌尖笑吐丁香喘。绣帐里无人，并枕低言。畅道美满姻缘，风流缱绻，天若肯为人，为人是今生愿。尽老同眠也者，也强如雁底关河路儿远。
吴执中有两鹅为余烹之戏赠
黄庭坚（宋代）

学书池上一双鹅，宛颈相追笔意多。
皆为涪翁赴汤鼎，主人言汝不能歌。
得内子病中札
张问陶（清代）

同检红梅玉镜前，如何小别便经年？
飞鸿呼偶音常苦，栖凤将雏瘦可怜。
梦远枕偏云叶髻，寄愁买贵雁头笺。
开缄泪涴销魂句，药饵香浓手自煎。
蟹
唐彦谦（唐代）

湖田十月清霜堕，晚稻初香蟹如虎。扳罾拖网取赛多，

篾篓挑将水边货。纵横连爪一尺长，秀凝铁色含湖光。

蟛蜞石蟹已曾食，使我一见惊非常。买之最厌黄髯老，

偿价十钱尚嫌少。漫夸丰味过蝤蛑，尖脐犹胜团脐好。

充盘煮熟堆琳琅，橙膏酱渫调堪尝。一斗擘开红玉满，

双螯uT出琼酥香。岸头沽得泥封酒，细嚼频斟弗停手。

西风张翰苦思鲈，如斯丰味能知否？物之可爱尤可憎，

尝闻取刺于青蝇。无肠公子固称美，弗使当道禁横行。
连州阳山归路三绝 其三
吕本中（宋代）

岭外从来不识春，青梅年后已尝新。深山忽有残花在，知与清明待北人。
欧阳太师挽词三首
苏辙（宋代）

雄文元命世，直气早成风。
受任衰迟后，安邦反侧中。
回天深有力，扈圣耻言功。
事已身随去，惊嗟柱石空。
唐弊文初丧，书成法至今。
雍容趋圣处，深切可人心。
气力知难继，风流喜不淫。
悬知公欲谢，异说勇交侵。
推毂诚多士，登龙盛一时。
西门行有恸，东阁见无期。
念昔先君子，尝蒙国士知。
旧恩终未报，感叹不胜悲。
游平山堂
易佩绅（清代）

曾履蚕丛若坦途，平山合作蜀冈呼。三千世界孰夷险，六一先生今有无。

兵火频经陈迹在，江淮中立此堂孤。山僧好客期重至，万本荷花寿老夫。
拟古二章
程公许（宋代）

霜英滤云母，月华吐幽魄。
浚房销葳蕤，弄杼夜咿轧。
天寒日苦销，箧不贮寸帛。
婵娟自妍，襟袖无乃窄。
停机掩孤嚬，欲歌心已咽。
积此万幼女工，织成苧罗白。
蹇修来何时，复关滞涂辙。
女无终不嫁，谨勿昧所择。
忍寒青琐窗，熏麝翠罗幙。
粲粲双明珰，团团双白璧。
稚齿昔所如愿，习之不能译。
春风汇繁囿。角眼会良匹。
撷芳索幽占，两美斯有合。
及兹岁示晏，为君媚芳泽。
竹友为徐南卿作
姜夔（宋代）

世路苍黄总是愁，暮年须得小优游。
如今渐觉知心少，胜种青青伴白头。
和曾密公江楼诗韵
朱褒（唐代）

太史声名重，江楼昔有言。诗清排屈宋，意古挹羲轩。

飞栋苍云合，窥鱼白羽翻。台高萦水府，气爽返梅魂。

市远风埃洁，川腴草木繁。沧浪初出日，瓠落可浮樽。

曲岸疏帆影，枯槎隐烧痕。秋容天漠漠，春意雨昏昏。

地易规模在，碑新典则存。溪山重入座，先哲岂虚论。
界江八景 其一 河桥柳色
陈献章（明代）

庐阜清风长官宅，渭城朝雨王维诗。束西绿遍河桥路，长与离人照酒卮。
张玄超自海上寄书问连城生消息
盛时泰（明代）

若问青楼娼，芳年二八强。
轻罗不遮面，绣户自焚香。
对客时题句，怀君每断肠。
倘能贻锦字，犹胜梦高唐。
感事
韩邦靖（明代）

东南民力知全竭，西北长城更欲修。定有壮丁填野壑，况兼新麦在平畴。

寻常功业人知好，十万人心或可忧。白屋书生真过计，便因家国泪横流。
咸阳怀古
徐震（明代）

阿房宫殿对南山，阁道萦回霄汉间。
伯业终随烽火尽，游魂俄载属车还。
三千童女空浮海，十万貔貅已入关。
留得当年遗恨在，长城血泪土犹斑。
题杨氏猗猗阁
胡宏（宋代）

林生何猗猗，挺立似豪杰。
新稍一直上青冥，本末便与春风彻。
嗟哉流俗人，交义随情决。
寒霜落千山，我爱此君节。
眷焉题阁心，万变不磨灭。
卜算子（次韵虞夔宪刚简新作巴绿亭）
魏了翁（宋代）

江横山簇。柏箭森如束。满眼飞蓬撩乱，知几几、未膏沐。

快意忽破竹。一奁明翠玉。千古江山只么，人都道、为君绿。
金陵杂兴二百首
苏泂（宋代）

不论城外与城中，时节欢然一笑同。
棠棣花残紫荆老，可无书札问孤鸿。
南歌子词三首
裴諴（唐代）

不是厨中丳，争知炙里心。井边银钏落，展转恨还深。

不信长相忆，抬头问取天。风吹荷叶动，无夜不摇莲。

簳蜡为红烛，情知不自由。细丝斜结网，争奈眼相钩。
五峰合涧诗·合涧
释遵式（宋代）

灵峰天竺寺，水向南北流。
源远无竭时，石渠平且修。
潭洁照台馆，岸滋蔚松楸。
晚霁起长虹，夜寒吟潜虬。
余居山水中，炎夏长如秋。
飞梁会一泻，清响出林邱。
赴西川途经虢县作
高骈（唐代）

亚夫重过柳营门，路指岷峨隔暮云。
红额少年遮道拜，殷勤认得旧将军。
送舜侍者见万寿退耕和尚
释绍昙（宋代）

湖山深处侍巾瓶，错认频呼小玉声。
急掩耳待寻活路，司南车在阖闾城。
和王半山韵十八首 其十八 露坐
林光（明代）

滴露凝疏竹，香风递远荷。科头南海月，绝耳虎门波。

僻地栖来惯，清宵得处多。老怀凉不寐，听得采莲歌。
寿昌郑生入天目山礼僧
方回（元代）

欲作空门补处人，如何头上裹头巾。
曹溪一夜传衣钵，元是当年行者身。
汉武帝二首 其一
刘敞（宋代）

武帝固英雄，总揽皆轶材。南并桂林地，北守单于台。

军费累万桂，马迹穷九垓。时独卜大夫，规规输其财。

忠义岂不然，告缗自此开。茫茫文景后，田野卒污莱。

孰谓将相谋，竟贻黔首哀。晚悟富民侯，后时信悠哉。
顾亭林卜居华山
杨端本（清代）

谷有图南卧，卜邻古洞幽。莲开犹十丈，松老自千秋。

扪虱应难识，翔鸿未可求。不须丹诏至，野性白云留。
长江万里图
朱诚泳（明代）

江豚吹浪江风起，地坼惊蛇绾江水。日暮津头愁杀人，极目烟波几千里。

扁舟南下急张帆，黄头屏气窥惊湍。天吴戟手真可畏，始信人间行路难。

寄声射利千金子，水马乘危恐难恃。一朝宛见蹶霜蹄，忍使全躯饱鳣鲔。

忧谗更忆南迁客，独倚危樯心欲拆。故园京国路茫然，黑首须臾变成白。

黄芦两岸栖渔翁，钓丝轻飏随西东。得鱼沽酒亦自喜，不落人间风浪中。

坐阅此图长太息，蜗名蝇利竟何益。争似青山卧白云，瓦缶泉香漱终日。
远将归
王建（唐代）

远将归，胜未别离时。在家相见熟，新归欢不足。

去愿车轮迟，回思马蹄速。但令在舍相对贫，

不向天涯金绕身。
送吕清叔 其一
徐积（宋代）

人为多情乃送君，余虽不送情更深。破窗半夜风霜冷，危坐灯前为子吟。
赠刘神童（六岁及第）
郑谷（唐代）

习读在前生，僧谈足可明。还家虽解喜，登第未知荣。

时果曾沾赐，春闱不挂情。灯前犹恶睡，寤语读书声。
傅大士赞
释慧开（宋代）

对御讲经，无本可据。案上一挥，谁知落处。知落处，拍板与门槌，总是闲家具。
无梦令·闲把心香暗＊
尹志平（元代）

闲把心香暗＊。三界十分通彻。四海遍天涯，都是全真枝叶。枝叶。枝叶。撞透清霄明月。
次韵转庵读中兴碑
许及之（宋代）

千秋金镜唐元龟，苞桑镜见龟灼知。女主为祸已云惨，天宝之乱尤危疑。

九龄早悟绸缪诗，其奈哥奴基棼丝。外人何得与家事，旋闻潜纳河洲睢。

席誇禄儿李裴和，助桀为虐几乘危。趣之使乱果为谁，张巡庙哭祇涕垂。

高将军固非远虑，掉头肯和金刀篪。四镇休罪高仙芝，张垍早措平章辞。

望贤宫中例忍饥，金刀胡饼方效奇。事有至难已言之，贼心包藏久窃窥。

春秋知我盍罪我，监国引嫌孰维持。颜笔劲节霜筠似，元文秋月华星如。
小楼连苑 白海棠
程颂万（清代）

倩魂飞向人间，满身都带蓬莱雪。瑶台半倚，花瓷小种，洗妆无力。

西府藏娇，东皇试剪，妒他颜色。想缟衣妃子，茜裙犹在，压损了，留仙褶。

吹瘦东风凉白。一枝枝、是侬愁魄。柔香腻粉，三分成梦，七分成月。

却厌人家，几枝红烛，照侬今夕。问沉香昨夜，可能同梦，梅花消息。
寄高文甫治书略寓自劾之意
曹伯启（元代）

忆昨分携地，匆匆期月馀。年增心懒散，政靡术空疏。

恨别幽兰契，愁同乳虎居。新春将入手，归计定何如。
水调歌头（再用前韵）
吴潜（宋代）

天宇正高爽，更蹑最高楼。长风为我驱驾，极目海为头。不用牛为孟浩，不用齐为杜牧，人景自堪酬。举酒酹空阔，汗漫与为游。

捻黄花，怜白首，恨难收。颓龄使汝能制，何待更封留。眼底朱甍画栋，往往人非物是，蟋蟀自鸣秋。万里一搔首，无处著萧飕。
宿罗汉三绝 其三
王十朋（宋代）

故乡从此去，借问几时还。先自思兄弟，那堪宿雁山。
杂曲歌辞。筑城曲
张籍（唐代）

筑城去，千人万人齐抱杵。重重土坚试行锥，

军吏执鞭催作迟。来时一年深碛里，著尽短衣渴无水。

力尽不得抛杵声，杵声未定人皆死。家家养男当门户，

今日作君城下土。
许州题壁
姚庆恩（清代）

敝车破笠抟风沙，襄许历历情如麻。树云四面绿压地，黄莺一声春无涯。

忽见人家在坡底，闲向青山傲朱邸。俗尘常垢奔波人，那得洒然山雨洗。
临江仙 其四
邓肃（宋代）

剑水泠泠行碧玉，扁舟一叶吹风。玉人招手画桥东。

浩歌随月风，春在小楼中。

帘幕低垂围笃耨，雕觞笑捧春葱。谩将雨意作云浓。

单于吹未彻，门外响玲珑。
和萧洗马画屏风诗二首 其一 阳春发和气
费昶（南北朝）

日静班姬门，风轻董贤馆。卷耳缘阶出，反舌登墙唤。

蚕女桂枝钩，游童苏合弹。拂袖当留客，相逢莫相难。
寄怀妇弟荆大彻时治兵京口
于嘉（明代）

摩挲狠石睨英雄，俊辩俄生万壑风。
还记卧龙怜小姊，独来床下拜庞公。
上元
曾巩（宋代）

金鞍驰骋属儿曹，夜半喧阗意气豪。
明月满街流水远，华灯入望众星高。
风吹玉漏穿花急，人近朱阑送目劳。
自笑低心逐年少，只寻前事撚霜毛。
既为谊夫赋坟庐诗乃蒙和韵再成十首为谢兼简
郭印（宋代）

黑白未分时，几人知北著。
一著只这是，为子说崖略。
颂古二十九首
释师体（宋代）

佛是西天老比丘，星移斗转水东流。
茫茫宇宙人无数，户贯依前百草头。
碧澜堂
袁说友（宋代）

照影澜飞碧，临深雨过凉。
夜横千櫂月，冷浸一溪堂。
鱼跃翻寒藻，鸥閒戏夕阳。
百年数行客，几度落危樯。
深居杂兴六首
林逋（宋代）

松竹封侯尚未尊，石为公辅亦云云。
清华自合论闲客，玄默何云事静君。
鹤料免惭尸厚禄，茶功兼擬策元勋。
幽人不作山中相，且拥图书卧白云。
春中与卢四周谅华阳观同居
白居易（唐代）

性情懒慢好相亲，门巷萧条称作邻。背烛共怜深夜月，

蹋花同惜少年春。杏坛住僻虽宜病，芸阁官微不救贫。

文行如君尚憔悴，不知霄汉待何人。
句 其九
欧阳修（宋代）

湖上野芙容，含思秋脉脉。娟娟如静女，不肯傍阡陌。

诗人杳未来，幽艳冷难宅。
次韵马驹父晚菊五绝
喻良能（宋代）

嫩黄初破未凋残，风露相禁晓色寒。
欲并墨梅兼墨竹，何人为作画图看。
偈颂一百零二首
释绍昙（宋代）

千圣灵枢，妙在转处。
烁尽玄微，更进一步，
莫来拦我扑门路。
𤝞獠
黄衷（明代）

刀镰到处只随身，夫妇同耕上垄春。宁野岂非缘习俗，痴愚应未丧真淳。

鸡翰插鬓山经略，鸟道为家木客亲。干羽两阶曾不见，吾皇神圣古无伦。
寄子由先生
张耒（宋代）

先生四十犹不遇，独坐南都谁与语。
青衫弟子天下穷，饥走京城困羁旅。
高门得饭暂见肉，敝筐无实惟巢鼠。
楼头酒贵不敢沽，三百青铜输杜甫。
强颜讲学昧时宜，漫自吟诗愁肺腑。
平生不解谒贵人，况乃令严门者拒。
此生自料应常尔，但愿流年醉中度。
又思人世乐乃已，此外纷纷何足数。
豫期归日在凉秋，想见西风荡烦暑。
区区怀抱冀披豁，一尊愿驻东归橹。
寄友人
陈观（宋代）

废书开复卷，宁与世浮沉。
万事自有分，一生闲用心。
天寒快征马，日暮急归禽。
多少隆中客，空为抱膝吟。
怨王孙（春情）
姚宽（宋代）

毵毵杨柳绿初低。澹澹梨花开未齐。楼上情人听马嘶。忆郎归。细雨春风湿酒旗。
伏日还府题王村铺
赵鼎臣（宋代）

火候犹骑伏，金行已立秋。凉虽来缓缓，热好罢休休。

岁月随鞭箠，尘埃老置邮。年年禾黍熟，吾道得无忧。
日出入行
林景英（宋代）

朝出扶桑来，莫入虞渊去。
胡不缓驰驱，百岁一朝暮。
舟次高舍书事
陈与义（宋代）

涨水东流满眼黄，泊舟高舍更情伤。
一川木叶明秋序，两岸人家共夕阳。
乱后江山元历历，世间歧路极茫茫。
遥指长沙非谪去，古今出处两凄凉。
次韵史少庄竹醉日移竹
魏了翁（宋代）

艳艳洒妆斗姚魏，冥冥花影逢石丁。
醉生梦死何如竹，三百五十九日醒。
尧庙
孙景文（元代）

帝庙乘山势，巍巍古柏中。
治虽为日远，仁尚与天同。
堂陛严遗像，川原隐旧风。
时时有灵异，此语出田翁。
元老见访留坐具而去戏作一绝调之
苏辙（宋代）

石霜旧夺裴休笏，坐具只今君自留。
留放书房还会否，受降曾不费戈矛。
寄衡山福严长老
梅尧臣（宋代）

衡山几千里，闻在湘川侧。
云霞不可到，峰壑无由识。
方丈开其间，青松隐寒色。
飞鸿尚莫过，况寄双凫翼。
病中二首
李新（宋代）

虚名毕竟耳边风，梦入巢由事一空。
贫窭未能防鬼笑，悲哀端更遇途穷。
胡沙十月惊弦雁，水国三年食蓼虫。
得似此身无好味，病余明日即衰翁。
送傅宏著作归觐待观城阙
苏辙（宋代）

胶西前辈郑康成，千载遗风及后生。
旧学诗书儒术富，兼通法律吏能精。
还家彩服频为寿，得邑河壖喜有兵。
民事近来多迫促，弦歌聊试武城声。
〈律有郑氏章句。
〉
送陈安期都官出城马上
苏辙（宋代）

城中二月不知春，唯有东风满面尘。
归意已随行客去，流年惊见柳条新。
簿书填委休何日，学问榛芜愧古人。
一顷稻田三亩竹，故园何负不收身。
次韵荼槱二绝
洪咨夔（宋代）

爱春留得琼英在，添竹扶将翠蔓高。
更着金沙相间种，主人四壁锦周遭。
西江月·堪叹光阴迅速
谭处端（元代）

堪叹光阴迅速，日生思虑忧愁。憨憨甘作逝波流。迷恋气财色酒。日月暗催人老，利名不使心休。争如放下观山头。明月家家尽有。
送僧之太白再见痴绝
释居简（宋代）

路逢执对定非亲，似马蝗将鹭股叮。莫恨不登乌石岭，松关崄过望州亭。
示仁仲 其一
邹浩（宋代）

槎头一别十经年，月照黄茅梦不圆。今日北归恩赐与，相逢如在四禅天。
题周氏庵
苏泂（宋代）

缓步胜骑马，迷涂问跨牛。
莼丝方扰扰，湖水亦悠悠。
解后因成款，淹留却当游。
旁观君共我，真是两沙鸥。
湖上
陆游（宋代）

今朝雨初晴，湖上好天色；落梅纷可藉，桑柳亦纷拆。
老夫病良纷，并水散轻策。
冉冉春物新，忽忽衰发白。
四方岂不乐，嬾惰畏远客。
惟当勤买酒，东城复南陌。
经睢阳有感
李昭玘（宋代）

昔日经由一梦同，高楼虽在旧游空。东流不改当年水，白首已成今日翁。

梁苑衣冠共黄壤，隋堤杨柳几春风。扁舟莫负南来兴，咫尺吴松落眼中。
宿秋霜阁方丈
李宏（宋代）

青山夭矫虬龙蟠，溪流泻竭滩声乾。履霜未落秋尚早，夜半已作貂裘寒。
生查子 离恨
王世贞（明代）

频馀翡翠簪，渐缓鸳鸯带。十二铸愁垆，百炼芳年改。

人是此生人，债是前生债。精卫一丸泥，空去填东海。
渔家傲 鐜儿于厂甸收得旧扇，余所画一年好景君须记二句，辛酉年作也。己巳
姚华（清代）

一叶何人曾障面。秋风委弃看成贱。好景难常谁更恋。

人事换。几钱买得欣重见。

依旧春尘趋厂甸。荒摊冷市游人遍。又赚儿童收断烂。

重涤砚。风书与洒新词绚。
发草凉楼驿一十里饭一黎姓楼和壁间任少海韵
刘天民（明代）

紫岩山阁倚残霞，素雪回看静碧沙。
未有东风消不得，隔林犹似蕊珠花。
风雨
陆游（宋代）

风摇北斗柄欲折，雨溢天河浪正生。
一盏昏灯北窗下，腐儒未辍读书声。
杨文贞公祠成大司成冰玉先生有作次韵 其一
罗钦顺（明代）

霖雨当时已霈然，更馀膏馥远流传。元臣庙食宜千载，太守囊封契九天。

奔走故应多士合，经营还喜后人贤。清时盛典那无纪，墙壁新题又几联。
观郡守题名
王十朋（宋代）

春秋美恶不嫌同，老子韩非一传中。壁上题名二百辈，卓然名世两三公。
谢文思徐敬伯见访
葛天民（宋代）

半山徐敬伯，薄宦在中都。
柳舍偷闲到，村醪就近酤。
易添诗债负，难得醉工夫。
却羡鱼樵叟，虽贫一事无。
送僧还日本
窦从周（宋代）

榜人理行舻，日出江水平。扶桑渺何许，万里浮沧溟。

上人国之彦，夙悟最上乘。慕此中华风，一锡事游行。

名山与奥谷，足迹已遍经。曰予处阛阓，幸矣识韩荆。

论诗坐终日，问法天花零。相得臭味同，蔼蔼芝兰馨。

岂比钱刀徒，市利纷以营。去去须臾间，何以展我情。

江草色萋萋，江花亦冥冥。浮云聚复散，不能常合并。
中夏
姜特立（宋代）

正此恢台夏，园池绿节交。
高荷擎羽盖，新笋出旗梢。
信师相别
释德洪（宋代）

子昔送我日，出岫云无心。今我舍子行，穷猿瞑投林。

勿歌行路难，勿效儿女泣。处处得逢渠，千江共一月。
鹊踏花翻 西秦车中携鹦鹉南归，数日飞去
董元恺（清代）

陇树秋深，秦宫月落，携将鹦鹉随归骑。归来水驿山程，听慧堪论，新诗读向闺人记。

朱帘初捲忽开笼，青云直上堪垂翅。惊视。千里高飞难致。

空辜负、主人情意。怎似燕燕相依，年年频至。好把奇毛秘。

思乡莫便入函关，且教历尽江南地。
题诗禅方丈
牟巘（宋代）

切忌犯正位，须教截众流。闻钟应已悟，缚律未为遒。

室小才容膝，诗成自点头。出门忽大笑，明月一天秋。
知府孙学士见示和终南监宫太保道怀五首因以
范仲淹（宋代）

门外烟岚紫阁横，九衢风土更何情。
篱边醉傲渊明饮，陇上歌随桀溺耕。
三乐放怀千古重，万锺回首一毫轻。
鹏鹪共适逍遥理，谁复人间问不平。
风窗
白玉蟾（宋代）

窗隙针来大，霜风圣得知。
耳边如箭急，直把菊花吹。
偈三首
释道如（宋代）

观身实相，观佛亦然。
这里见得，黄面瞿昙。
隐身无地，其或渺漫。
不分照雇，眉毛鼻孔。
忆昔行
何澜泰（明代）

寂寞逗春愁，一丘兰麝土。可怜泣露花，尚作迎风舞。
学正郭勉夫示诗次韵答之
葛胜仲（宋代）

有道家声远，沉机足干时。松生非培塿，檀伐待沦漪。

虎脊卑凡乘，蛾眉疾众姬。一鸣惊伍举，千里器王圭。

德令温温著，名香蔼蔼驰。披庄问同异，执礼判嫌疑。

操尚倾涓子，才华进客儿。适齐非鼓瑟，逃楚笑吹篪。

艺苑高三绝，书庠肃五仪。涌泉推敏思，翻水播英辞。

计吏趋兰省，诸生偃璧池。行殊师也过，论鄙释之卑。

默识扳安世，多方劣惠施。风标寒似玉，机警利如锥。

高翥千龄鹤，前知五总龟。碎金珍谢傅，馀锦梦丘迟。

谬学邯郸步，工施浑沌眉。文科将赫奕，荣路即威夷。

器业今为重，功勋士所期。他年青竹上，凛凛看名垂。
支提禅寺
高颐（宋代）

石龛金佛一千身，不到支提孰识真。
仿佛钟声鸣翠阜，晶荧灯焰下苍旻。
平生梦想烟霞际，今日来游鬓发新。
踏破禅林秋月皎，水云间淡入精神。
感事
陆采（明代）

东城有佳人，艳色动邻里。
家贫寡脂泽，不为荡子喜。
终年守荆扉，空复怜稚齿。
煌煌青楼倡，妍华讵容比。
珠绮盛妖惑，车马日如市。
世事谁不然，美玉沦泥滓。
所以抱石翁，含凄自沈水。
寄黄山故人
孙觉（宋代）

鬓毛黑漆面如丹，曾待亲舆作长官。天禄雠书身长大，江都入梦涕涟澜。

窗中山色经秋瘦，枕底溪声入夜寒。三十六峰应好在，何年更得上楼看。
赠别番禺张父母入觐
邓云霄（明代）

恩波如海浸垂棠，清比胡威有义方。奏最九天承凤诏，趋朝双舄近龙光。

晓霜佩逐周官入，昼锦衣分汉殿香。共道仙城得仙令，新冠一角是神羊。
东畿舟居阻雪怀寄二三知旧三首之三
贺铸（宋代）

沄沄清川流，冉冉浮云阴。
天寒日云莫，鱼鸟方潜沈。
吾岂厌安隐，东浮违宿心。
一官未足养，老境行侵寻。
牛歌感白石，马骨要黄金。
慙无子虚作，万里悬知音。
送费子归武昌
岑参（唐代）

汉阳归客悲秋草，旅舍叶飞愁不扫。秋来倍忆武昌鱼，

梦著只在巴陵道。曾随上将过祁连，离家十年恒在边。

剑锋可惜虚用尽，马蹄无事今已穿。知君开馆常爱客，

樗蒱百金每一掷。平生有钱将与人，江上故园空四壁。

吾观费子毛骨奇，广眉大口仍赤髭。看君失路尚如此，

人生贵贱那得知。高秋八月归南楚，东门一壶聊出祖。

路指凤凰山北云，衣沾鹦鹉洲边雨。勿叹蹉跎白发新，

应须守道勿羞贫。男儿何必恋妻子，莫向江村老却人。
桐江哲上人以端砚遗子聿才寸余而质甚奇天将
陆游（宋代）

吾儿得岩砚，其径甫踰寸；奇哉掌握物，乃有琮璧润。
器宝备才德，初不以形论。
汝能志山林，怀之可嘉遯。
题郑以仁府掾南山堂
朱同（明代）

谷口郑子真，虽非陶处士。彭泽归去来，未必不同志。

古人论心不论迹，今人论迹不论心。曾子武城子思卫，出处一致非升沉。

筑堂悠然对平巘，碧云过雨南山远。孰谓今人非古人，淋漓文字见题扁。
采莲曲
魏学礼（明代）

烟中一叶采莲舟，两岸香风正早秋。
瞥见江南明月上，玉箫吹断紫云愁。
宿桐溪湾
赵蕃（宋代）

近山惨澹连深坞，远水苍茫接暮云。
语似篙师徐系缆，莫教惊动白鸥群。
元夕同杂宾里中观放烟火
刘绘（南北朝）

银汉低回度月华，琼钩宝柱绾灯纱。
宛转萦烟随绣骑，徘徊照影逐香车。
飞甍遥望如平乐，曲巷相逢似狭斜。
百枝然火龙衔烛，七采络缨凤吐花。
凤花龙烛光云陌，娈童艳女连歌席。
荷盖亭亭葆羽翻，芝幢渺渺兰辉畐。
鸳鸯阁上舞飞仙，翡翠屏前淹醉客。
枞金叠鼓转层台，绛火银花映杂苔。
乍见朱尘连雾卷，还看薰燧乱星回。
赤熛忽掣金绳断，丹洞齐烘玉琐开。
蟠空百丈灵虬绕，簇幔千行紫蝶来。
紫蝶飞飞散帘箔，流萤的的穿高阁。
电影迎前霹霹惊，瑶光缀后天花落。
扶桑波上浴奔鲸，蕊珠树底翻丹鹤。
毒瘴熏时解麝膏，残霞剪断飘芳藿。
麝膏芳藿夜将阑，蔓延剧戏几回看。
铁铗烬销歌曲转，铜荷溜滴舞衣单。
鹊飞玄渚星河没，龙口流珠漏水寒。
遥思内苑鳌山起，喷烟射火春宵里。
千旗万队绕西城，地转天回连北里。
豹脂熊髓照无休，宝炬轻烟散五侯。
羽林宅畔龙媒集，虢国园中凤跸留。
翠焰金砂长夜宴，火桂炮鸾拂曙收。
鱼眼摇灯半明灭，虹梁霞缕黄昏彻。
繁华富贵目前欢，却笑娲媓补天裂。
可怜刘向只穷经，夜月春风不系情。
翩翩公子尝相问，草阁囊萤误一生。
题季张竹林村
黄庭坚（宋代）

百亩清阴十万竿，一溪流水四围山。太平无用经纶者，乞与闲身向此闲。
庚寅夏次韵答树翁
王云锦（清代）

画省才名久，贤劳出帝畿。桃花平水涨，菜色起民饥。

列宿光长烂，春晖近可依。东山休稳卧，霖雨望征騑。
代人上师垣生辰
仲并（宋代）

冠豸英风传至今，於时早已望商霖。
挂帆鲸浪朝天日，借箸龙商许国心。
帝渥洊颁廉陛远，边声初断塞垣深。
不须更诵蒸民句，处处儿童尽好音。
和即事
张耒（宋代）

溪如圆堑木如城，鱼鸟从游信此情。
啅雀踏枝飞尚袅，仰荷承雨侧还倾。
弹琴废久重寻谱，种药求多旋记名。
于世久判无妙策，直应归学老农耕。
登华山未至莎萝坪而返
纪炅（清代）

云气遮山腰，半入仙人掌。萦怀数十年，兹晨慰景仰。

石径如箭筈，篮舆遽来往。身到眼界空，岧峣无殊象。

共指奇峭处，变幻绝顶上。帝座不可通，明星分霄壤。

始知天下事，毕念在鹤𣰉。留著莲花峰，尚作未来想。
送刘公仪典四明
韦骧（宋代）

人间离合固寻常，契义稠重岂易忘。崇政青春同擢第，文昌白首并为郎。

东城判袂情怀惨，南国分符兴味长。唯伫来风慰瞻望，治声当不减龚黄。
东溪林翁山村探梅
戢澍铭（清代）

踏雪访梅花，雪断溪头路。但闻水流声，不见花开处。

主人本林逋，邀我林下步。竹篱茅舍边，梅花开满树。

安得移家来，同君花里住。
赋得吹气如兰有赠
孙原湘（清代）

之子如兰质，天然胜麝芬。一丝清气吐，四座妙香闻。

舌有生花本，心原得蕙薰。转喉先馥郁，粲齿便氤氲。

呵罢疑成露，吹来欲化云。人宜湘水住，风自谢庭分。

莫认秋英佩，非关午篆焚。馀芳还竟体，沾惹到同群。
水调歌头·一片苍崖璞
吕颐浩（唐代）

一片苍崖璞，孕秀自天锺。浑如暖烟堆里，乍放力犹慵。疑是犀暖海畔，贪玩烂银光彩，精魄入蟾宫。泼墨阴云妒，蟾影淡朦胧。沩山颂，戴生笔，写难穷。些儿造化，凭谁细与问元工。那用牧童鞭索，不入千群万队，扣角起雷同。莫怪作诗手，偷入锦囊中。
过碧山精舍赠印千师
成鹫（清代）

碧山深处锁烟霞，近筑层台礼法华。隙地遍栽黄阁老，清池多种白莲花。

凭高望远疑无地，入谷逢僧便当家。静埽溪边坐禅石，与师谈到月光斜。
月下独酌·其四
李白（唐代）

穷愁千万端，美酒三百杯。
愁多酒虽少，酒倾愁不来。
所以知酒圣，酒酣心自开。
辞粟卧首阳，屡空饥颜回。
当代不乐饮，虚名安用哉。
蟹螯即金液，糟丘是蓬莱。
且须饮美酒，乘月醉高台。
将渡辽海先题牛庄寺 其三
释今无（明代）

晨起听鸡声，关心事事生。独怜浮海意，仍是感恩行。

怒浪迎风白，朝暾半夜明。一帆天地外，谁念此时情。
和陈韵兰韵四章 其三
周式濂（清代）

秋雨秋风日日过，凉宵兀坐奈愁何。唾壶击破铁如意，醉态狂愁金叵罗。

家在河梁归未得，身无子女累偏多。他生不种科名草，混迹渔樵任啸歌。
江上春叹
岑参（唐代）

腊月江上煖，南桥新柳枝。春风触处到，忆得故园时。

终日不如意，出门何所之。从人觅颜色，自笑弱男儿。
录汉唐事六言五首
刘克庄（宋代）

文叔亲临卧所，君房邀过台司。
脚加帝腹一笑，身居鼎足尚痴。
赠俞司户
韩淲（宋代）

春风苑路百花枝，犹记青袍上第时。喜事为君尝把酒，交情虽第亦哦诗。

传砻梅畔看新筑，鹫岭松间觅旧题。别后相逢乃如此，人生难得是襟期。
辛未五月同王文济宪副联舟有作
王缜（明代）

今古斯文气味同，先生况有古人风。百年宗谱分支远，一片吟情入画中。

舟楫惊波能自济，边郊多垒藉谁忠。倚蓬对月不成寐，坐待东方日正红。
次韵杨明叔四首
黄庭坚（宋代）

匹士能光国，三孱不满隅。
窃观今日事，君与古人俱。
气类莺求友，精诚石望夫。
雷门震惊手，待汝一援桴。